Vil ekskludere PST-informant
I slutten av dokumentaren på NRK Brennpunkt sier 32-åringen at han håper på en karriere som journalist når han nå ikke lenger jobber som informant. Han er medlem i Norsk Journalistlag, journalistenes fagforening, men kan nå bli kastet ut. - NJ ser veldig alvorlig på det som er kommet fram. Rollene disse har hatt er uforenlig med medlemskap. Man kan ikke være journalist samtidig som man er infiltratør og informant, sier NJ-leder Elin Floberghagen til fagbladet Journalisten. Hun snakker om Høibø og hans venn Jon Hagen, som sto frem i samme dokumentar og fortalte at han var med på å infiltrere Norwegian Defence League, sammen med Høibø. Begge ble ifølge nettstedet medlemmer i 2007, og er registrert som frilansere. - Vi mener det å drive som infiltratør og infiltratør og informant for PST er uforenelig med det å være journalist, og vi mener det er skadelig for journalistikken og andre journalister som nettopp lever av sin troverdighet, sier Elin Floberghagen til VG.Hun sier sånne saker er «høyst uvanlige». - Men vi må ta tak i dem når de dukker opp. Men her er fakta ganske klare. Det er usedvanlig sjelden at vi åpner eksklusjonssak mot våre medlemmer, sier hun. Onsdag har de sendt brev til begge to, slik at de skal få komme til orde og får sagt hva de mener om saken før det blir tatt en eventuell avgjørelse om at de to ekskluderes.Dokumentaren NRK viste i går har fått flere til å reagere. SV-politiker Hallgeir Langeland mente EOS-utvalget muligens bør se på om PST har gjort noe ulovlig ved å infiltrere det venstreradikale miljøet på den måten. - Vi kommer til å få en snarlig avklaring på hva vi gjør med denne saken, men jeg har ikke snakket med resten av utvalget foreløpig, sa Eldbjørg Løwer, leder i EOS-utvalget, som har ansvar for å granske de hemmelige tjenestene, til VG tidligere i dag. Det har foreløpig ikke lyktes VG å få en kommentar fra Høibø
Norsk journalistlag vil kaste ut Christian Høibø, som i går sto frem som PST-informant.